ZF: Ruşii de la Yango ies din România: "Legislaţia rigidă nu ne permite să dezvoltăm serviciul pe cât de eficient ne-am dori".
Serviciul de ride-hailing Yango întrerupe operaţiunile din piaţa locală. "Legislaţia rigidă din domeniul ride-hailing nu ne permite să dezvoltăm serviciul pe cât de eficient ne-am dori", spun reprezentanții companiei. Ruşii de la Yango au intrat în piaţa locală în iunie 2019.
Serviciul de ride-hailing Yango, deţinut de "Google-ul rusesc" Yandex, întrerupe operaţiunile din piaţa locală după mai puţin de un an şi jumătate de prezenţă în România."Ne întrerupem operaţiunile în România. Legislaţia rigidă din domeniul ride-hailing nu ne permite să dezvoltăm serviciul pe cât de eficient ne-am dori, aşadar am decis să ne concentrăm activităţile asupra altor ţări şi direcţii de business. Decizia noastră intră în vigoare într-o lună. Utilizatorii noştri din România pot păstra aplicaţia Yango pentru a rezerva călătorii în celelalte 16 ţări în care serviciul este disponibil.", au transmis reprezentanţii Yango pentru Ziarul Financiar.Ruşii de la Yango au intrat în piaţa locală în iunie 2019, unde au concurat cu americanii de la Uber, estonienii de la Bolt şi nemţii de la FreeNow.Legea ridesharingului, care a intrat în vigoare la finalul anului 2019, a reglementat serviciile de ridesharing şi ride-hailing din piaţa locală şi a tăiat avântul unor jucători din piaţă, aşa cum arată declaraţiile reprezentanţilor Yango.După reglementare, Yango a anunţat la începutul anului 2020 că a primit aviz tehnic valabil doi ani de la Guvern pentru funcţionarea ca platformă digitală de intermediere a transportului alternativ.Operat anterior de compania MLU Europe, serviciul din piaţa locală a fost operat de la începutul anului 2020 de Yandex.Go, companie membră a grupului Yandex. Nu este clar câţi şoferi parteneri şi câţi clienţi avea în medie serviciul Yango în piaţa locală, întrucât jucătorii din această piaţă nu vor să transmită astfel de cifre.Aplicaţia Yango pe care o au instalată clienţii în prezent poate fi utilizată în continuare într-una dintre cele 16 ţări în care Yango operează, inclusiv Estonia, Letonia, Finlanda, Serbia sau Israel.